Document ID: 31988D0308

Title and Content:
***** ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Μαΐου 1988 που τροποποιεί για δεύτερη φορά την απόφαση 83/73/ΕΟΚ για τον καθορισμό προστατευτικής ζώνης στην περιοχή του Έβρου (Ελλάδα) και τη χρηματοδοτική συμμετοχή της Κοινότητας στα μέτρα καταπολέμησης του αφθώδους πυρετού στην περιοχή αυτή (Το κείμενο στην ελληνική γλώσσα είναι το μόνο αυθεντικό) (88/308/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών ενεργειών επείγοντος χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 2, Εκτιμώντας: ότι με την απόφαση 83/73/ΕΟΚ της Επιτροπής (3), όπως τροποποιήθηκε από την απόφαση 85/224/ΕΟΚ (4), προβλέπεται χρηματοδοτική συμμετοχή από την Κοινότητα στα μέτρα που έχει λάβει η Ελλάδα στην προστατευτική ζώνη στην περιοχή του Έβρου για την καταπολέμηση του αφθώδους πυρετού· ότι η συμμετοχή αυτή περιορίζεται στις δαπάνες που πραγματοποίησε η Ελλάδα από 1983 μέχρι το 1987· ότι η κατάσταση, όσον αφορά τον αφθώδη πυρετό, σε ορισμένες περιοχές της Νοτιοανατολικής Ευρώπης και της Μέσης Ανατολής, καθιστά αναγκαία τη συνέχιση των μέτρων που έλαβε η Ελλάδα για μια ακόμη περίοδο· ότι, πράγματι, εξακολουθεί να υπάρχει κίνδυνος εξάπλωσης του εξωτικού αφθώδους ιού στην Ελλάδα και τα άλλα κράτη μέλη· ότι πληρούνται οι απαιτούμενες προϋποθέσεις για τη χρηματοδοτική συμμετοχή της Κοινότητας· ότι, για να είναι πλήρως αποτελεσματική, η συμμετοχή αυτή πρέπει να φθάνει το ανώτατο όριο που επιτρέπεται με την απόφαση 77/97/ΕΟΚ· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 2 της απόφασης 83/73/ΕΟΚ αντικαθίσταται από το ακόλουθο κείμενο: «Άρθρο 2 Η συμμετοχή της Κοινότητας καλύπτει: - το 100 % των δαπανών της Ελλάδας κατά τα έτη 1983, 1984, 1985, 1986, 1987, 1988 και 1989, για την αγορά εμβολίων κατά του αφθώδους πυρετού που χρησιμοποιούνται στην προστατευτική ζώνη που αναφέρεται στο άρθρο 1, - το 50 % των δαπανών της Ελλάδας κατά τα έτη 1983, 1984, 1985, 1986, 1987, 1988 και 1989 για την εκτέλεση του εμβολιασμού κατά του αφθώδους πυρετού στην προστατευτική ζώνη που αναφέρεται στο άρθρο 1. Η συμμετοχή αυτή χορηγείται αφού υποβληθούν δικαιολογητικά και λεπτομερής έκθεση για την εκστρατεία εμβολιασμού.» Άρθρο 2 Η παρούσα απόφαση απευθύνεται στην Ελληνική Δημοκρατία. Βρυξέλλες, 4 Μαΐου 1988.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2479
1005
1184
1707
5877

EuroVoc IDs (Expanded): 2479
1005
1184
1707
5877

Dataset Source: meu

Split: train